Նիկոլ Փաշինյանի կարծիքով՝ Հայաստանի տնտեսության և հարկային համակարգի առողջացման համար շատ լավ կլիներ, եթե համաձայնություն լիներ համահարթ տարբերակն ունենալու վերաբերյալ: «Սա տնտեսության կառավարման ռազմավարական հեռանկարի առումով ավելի ընդունելի տարբերակ է: Մենք նաև համարում ենք, որ լավ կլինի շարունակել եկամտային հարկի փոփոխությունը: Եթե մենք գանք ընդհանուր համաձայնության, կառավարությունը պատրաստ է ստանձնել պարտավորություն, որ առաջիկա տարիների ընթացքում տարեկան նվազագույնը 0.5 տոկոսով համահարթ եկամտային հարկը իջնելու է՝ առաջիկա 5 տարիներին հասնելով միասնական 20 տոկոսի: Այսինքն, մենք հիմա 23 տոկոսով համահարթեցնում ենք, և կառավարությունը պարտավորվի առաջիկայում նվազագույնը 0.5 տոկոսով եկամտային հարկը, շահութահարկը, դիվիդենտի հարկը նվազեցնել՝ մինչև 20 տոկոսի հասնելը: Կարծում եմ, որ սա կարող է լինել շատ լավ հեռանկար, որը կարող է թափ տալ մեր տնտեսությունը և շատ լուրջ իմպուլս հաղորդել»,- ընդգծեց վարչապետը՝ հավելելով, որ սրանով նա դնում է առաջարկվող փոփոխությունների վերաբերյալ հանրային քննարկումների սկիզբը: Վարչապետը շեշտեց, որ ժողովրդի կարծիքը իրենց համար շատ կարևոր է: